આપણે એટલું જાણીએ છીએ કે સંસ્કૃતિ સારી રીતે ખીલી હતી. શહેરી હતી, મોટા નગરોમાં વસતી હતી, ઇંટો પકાવતા આવડતું હતું. પાણીનો સંગ્રહ અને સિંચાઇ કરવાનું જાણતી હતી. નગરરચનામાં કુશળ હતી, પાણીના નિકાલની ગટરોનું જ્ઞાન હતું. આ બધી બાબતો આપણને લોથલ, ધોળાવીરા, મોહેન-જો- ડેરો, હડપ્પાના અવશેષોમાંથી જાણવા મળી છે. અહીં સુધી બધું બરાબર છે, પણ વેદિક સંસ્કૃતિ કેટલી જૂની છે તેનો પ્રચાર પણ આજકાલ ઉપયોગી થાય તેમ છે. તેથી એવી શક્યતા છે, શક્યતા નહીં, પણ ઑલરેડી કોશિશ શરૂ થઈ ગઈ છે કે સિંધુ ખીણની સંસ્કૃતિ એ જ વેદિક સંસ્કૃતિ છે તેવું સાબિત કરવું. ભારતમાં આર્યો અને દ્વવિડો જુદા નથી, મૂળનિવાસી અને આવેતુ અલગ નથી, પણ સૌ સમાન, આ જ ભૂમિના સંતાનો છે એવો ઉમદા ઉદ્દેશ આવા પ્રચારમાં છે તેવું પણ કહેવામાં આવે છે. તેવું હોય તો સારી વાત છે, પણ સિંધુ સંસ્કૃતિ એ જ વેદિક સંસ્કૃતિ છે તેવો પ્રચાર થાય તેની સામે કેટલાક વિદ્વાનોનો વિરોધ પણ છે.